**Да бъдем зелени!**

*Веселина Алексиева – старши учител, класен ръководител*

*Димитрина Гълъбинова- старши учител чужд език*

*НАЧАЛНО УЧИЛИЩЕ „ВАСИЛ ЛЕВСКИ“*

*Формирането на екологична култура е сложен и продължителен процес, чието начало сме длъжни да поставим още в началното училище, за да се превърне в част от общата култура на човека и да продължи да се развива през целия живот.*

*Искрено се надяваме, че светът на бъдещето няма да е свят без синьо небе и птици, без пролетен дъжд и есенен листопад. Искрено вярваме, че децата винаги ще тичат по зелената трева, огряна от едно-единствено слънце. Всичко зависи от нас!*

**Визитка на практиката:**

Име: „Да бъдем зелени“

Подходяща е за: ученици от начален етап, но може да бъде адаптирана и за ученици в прогимназиален и гимназиален етап

 **Междупредметни връзки:** Български език и литература, Английски език, Човек и природа, Човек и общество, Технологии и предприемачество, Компютърно моделиране.

**Цели**:

* Запознаване на учениците с екологичните проблеми в глобален и регионален мащаб;
* Изграждане на ясна представа от децата защо трябва да се пристъпи към незабавни мерки за установяване на устойчив и екологичен начин на живот;
* Изграждане на ценни навици за пестене на енергия и ресурси;
* Изграждане на позитивна насоченост към рециклиране на материали;
* Разделно събиране на отпадъци и повторно използване на всички възможни материали и ресурси;
* Изграждане на представи и формиране на умения за поддържане на равновесието в заобикалящата ги среда и в отношенията между нея и хората;
* Учениците да разберат, че равновесието в заобикалящата ги среда и отношенията между нея и хората е възможно само ако усилията на всеки човек се съчетават с обществените усилия;
* Изграждане на екологосъобразно поведение.

**Задачи:**

* Работа с различни видове източници за набиране на информация и запознаване с проблемите по поставените теми;
* Изграждане на умения за отсяване на информация и използването ѝ в различните дейности;
* Изработване на различни видове информационни табла и постери, с които да се информира цялата училищна общност;
* Създаване на еко комитет, който да направи проучване на училището и оценка на неговото екологично състояние;
* Планиране и организиране на дейности по озеленяване на училищния двор и разучаване на темите за биоразнообразието;
* Набиране на достатъчно информация и представянето ѝ пред другите ученици за неизчерпаемите и изчерпаемите източници на енергия, както и вредите от използването на твърди горива;
* Създаване на еко код на училището, в който да бъде вплетено мотото на учениците за зеления и устойчив начин на живот;
* Формиране на знания и екологични убеждения и ново отношение на децата към природната среда чрез обучение, труд и игра.

**Резултати:**

И тъй като в годините назад сме се включвали в различни екоинициативи, проследихме събитията по инициативата „Влез в зеления кръг“ и дейностите на различни училища и организации. Това ни вдъхнови да станем и ние част от Зеления кръг на сертифицираните екоучилища.

В началото на учебната 2023/2024 година получихме покана за поредното обучение на кампанията.

Когато споделихме с колегите и учениците, че училището ще кандидатства за приза „Зелен флаг“ и званието Екоучилище, всички много се зарадваха. Предстояха задължителните стъпки, по които трябваше да преминем.

Много труд, разнообразни дейности, общи усилия на ученици, учители и родители  - това беше нашият път от изграждане на Екокомитет в началото на учебната година до признанието ЕКОУЧИЛИЩЕ.  Събирахме разделно отпадъци; изработихме съдове за разделно събиране; рециклирахме хартия; засаждахме цветя в училищния двор; маркирахме и надписахме всички дървета в Зеления двор на нашето училище; участвахме в „Часът на Девин“, събирахме пластмаса и кенчета; участвахме в конкурс за изработване на екокод. Всички заедно извървяхме 7-те стъпки към признанието. Всички заедно „влязохме“ в Зеления кръг.

Едно от предизвикателствата беше недостатъчно застъпената в учебните програми екологична тематика. Затова разчитахме на извънкласни дейности в тази посока – да учим учениците да рециклират и да създават красота от отпадъци.

Друго предизвикателство беше високият разход на електроенергия в училището, което беше частично решено чрез информационни кампании и спазване на определени правила. Вследствие на предприетите действия разходът на електроенергия в училището бе намален.

* В часовете по БЕЛ пред учениците се поставяха задачи за търсене и набавяне на информация по зададена тема.
* Английски език – Обогатиха речниковия си запас по езика с лексика, свързана с посочените теми.
* Човекът и природата – Намериха информация за различните видове растения животни и техните хабитати.
* Човекът и обществото - Надградиха знанията си за климат и климатични промени. Учениците са запознаха със световните океани, тяхното местоположение, видове обитатели и основните им екологични проблеми.
* Компютърно моделиране - Постигната е висока мотивираност за работа по темата, както и за работа с различни видове приложения за създаване на музика.
* Технологии и предприемачество - Развито е сръчността и умението за работа с различни видове материали.

**Изпълнение на дейността:**

Изпълнението на дейността започна поетапно. На първо място трябваше да запознаем учениците с глобалните проблеми на екологичното равновесие в световен мащаб. Много зони по света изпитват кризисна нужда от спешни мерки за възстановяване на екологичното и биологичното равновесие. Нашите малки ученици споделиха собствени виждания и информация по този въпрос. Интересът на децата беше възбуден и така пристъпихме към първото поставяне на задачи. Всеки трябваше да избере район по света, за който е чул или му е интересен и да проучи с какви екологични проблеми се сблъсква общността там. Събраната информация трябваше да бъде представена пред класа в кратък и интересен формат. Учениците получиха подкрепа от семействата и всеки беше избрал своето любимо или интересно място.

След като тази дейност беше завършена в рамките на класа, преминахме към следващата логична стъпка - да запознаем цялата училищна общност с нуждата от зелено поведение и най-вече зелено мислене и отношение на всеки един от нас. Тъй като децата бяха убедени, че всяко едно действие е от значение за обръщане на негативния процес и обратното - всяко едно действие е от значение за задълбочаване на нашите световни проблеми.

В часовете по „Човекът и природата“ учениците също получиха задача да открият растение, което е застрашено и вписано в червената книга на България. Така от световните проблеми се насочихме към нашата китна държава. Децата споделиха, че и тук нерядко са виждали нерегламентирани сметища и задаваха логичните въпроси дали те не вредят на околната среда, на почвите и на водите, и как точно се случва това.

По темата замърсяване на въздуха децата споделиха, че са наясно, че белите дробове на планетата това са зелените растения и най-вече дърветата. В часовете по английски език вече бяха учили за амазонската джунгла и за проблемите, които съществуват там с изсичане на дърветата. Също така бяха се запознали с различни инициативи на деца от всякакви държави, които засаждат дървета символично, за да покажат на възрастните и на света, че бъдещето на децата зависи от чистия въздух.

Последвахме примера на много европейски държави и ние също засадихме дръвчета в двора на училището. Предприехме и мерки за грижа към съществуващите вече дръвчета. Децата мотивираха родителите си да поемат ангажимент в своите дворове или градини на близки хора да засадят по едно дърво, да го заснемат и да го представят периодично в неговия растеж.

Една неизменна стъпка от цялата програма е създаването на еко-код. Този код децата сами решиха да създадат на английски, тъй като това е езикът за общуване по целия свят. Прецениха, че тяхното послание по-лесно ще стигне до децата и до хората от другите държави. Искаха всички да чуят техния призив.

За съставянето на текста за еко кода, използвахме като основа принципа Reduce -Reuse-Recycle. Или – намали, използвай повторно, рециклирай!

Поредица от часове по компютърно моделиране разучаваха различни приложения, с които да създадат ритъм към своя текст. Накрая изслушаха всички идеи, изпълниха ги едновременно с написания текст, гласуваха и одобриха един вариант на еко кода.

Най-хубавата част е, че в техния интересен и дори леко закачлив текст имаше откровен детски призив и искрена молба - да се създаде по-добро бъдеще за нашите деца - бъдещето на нашата планета.

 Сертифицирането подейства като катализатор за увеличаването на екологичната осведоменост, въображението и творчеството на децата. Обособихме еко кът в училището, където изложихме снимки и резултати от проектите и поставихме „Зеления флаг“. Инициативите потвърдиха уменията на колегите да работят в екип. Силните впечатления на учениците и запомнящите се моменти от наученото и преживяното ще бъдат и основният мотив да продължим с нови еко инициативи и дейности. Родителите също с готовност се включиха в екологичните дейности и ни подкрепиха като Екоучилище.

Използвани източници:

<https://www.lessonsfromnature.org/bg/share/>

<https://www.e-prosveta.bg/>

<https://www.10te.bg/lyubopitno/10-lesni-nachina-da-opazim-okolnata-sreda/>

<https://www.blueflag.bg/eco.php>